‘Escola de Famílies’ de Manises facilita estratègies que milloren la comunicació parental
10 de febrer de 2025

· Les famílies que ja hi han participat valoren positivament el suport en el procés educatiu i l'intercanvi d'experiències per a abordar diverses situacions

Manises, 10 de febrer de 2025-. Manises ha posat en marxa la primera edició d'Escola de Famílies, un projecte codirigit entre la Regidoria de Serveis Socials de l'Ajuntament de Manises i Creu Roja per a oferir suport i formació a les famílies del municipi en qüestions relacionades amb l'educació i criança dels seus fills i filles.

El regidor de Serveis Socials i Voluntariat Social, Juan Carlos Esteve, ha destacat “la gran acollida de la convocatòria per part de les famílies de Manises, i la necessitat de continuar organitzant iniciatives similars per a prestar un suport que és necessari”. “Es brinda així una formació convenient i específica depenent de l'especificitat de les situacions a les quals s'enfronta cada família”, ha afegit Esteve.

La participació va ser un èxit en la seua primera edició, ja que 50 famílies han assistit a les sessions segons el nivell de curs del xiquet/a o adolescent. Aquest alt nivell de participació reflecteix l'interés i la necessitat d'aquesta mena d'iniciatives en la comunitat local, que ajuden a millorar la convivència i comunicació parental.

Durant les sessions, s'aborden temes clau com ara la gestió emocional, la comunicació positiva i l'establiment de límits. Els tallers són impartits per un equip de professionals compost per una psicòloga especialista i una integradora social.

Les famílies que ja hi han participat han valorat de forma molt positiva aquesta primera sessió, destacant la qualitat dels continguts i la utilitat dels consells rebuts.

Les persones interessades poden inscriure's en cadascuna de les sessions, de les cinc que s'han programat entre febrer i maig de 2025. Les inscripcions per a assistir a la resta de jornades informatives es realitzen a través de correu electrònic ssociales@manises.es o del següent enllaç: https://acortar.link/Yo37z8